১৯৬৯ সালে ইয়াহিয়া খানের সামরিক শাসনের মধ্যেই তাহের ছুটি নিয়ে ঢাকায় কলাবাগানে আমাদের অপর ভাই আবু ইউসুফের বাসায় প্রতিদিন তিনটি ব্যাচে স্বাধীনতা প্রত্যাশি যুবকদের রাজনৈতিক-সামরিক প্রশিক্ষণ প্রদানের কর্মসূচি শুরু করেন। বলা বাহুল্য এই কার্যক্রম ছিল চরম ঝুঁকিপূর্ণ। প্রশিক্ষণার্থীদের সবাই তাহেরের অপরিচিত। যে-কোনোভাবেই গোপনীয়তা লঙ্ঘিত হতে পারতো। সরকার জানতে পারলে একজন সেনা অফিসারের এ ধরনের বিপ্লবী রাজনৈতিক সম্পৃক্ততার পরিণাম হতো ভয়াবহ।